CELEX: 32021R1891
Language: sk
Date: 2021-10-26 00:00:00
Title: Nariadenie Komisie (EÚ) 2021/1891 z 26. októbra 2021, ktorým sa menia prílohy XIV a XV k nariadeniu (EÚ) č. 142/2011, pokiaľ ide o dovoz vedľajších živočíšnych produktov a odvodených produktov do Únie a ich tranzit cez Úniu (Text s významom pre EHP)

29.10.2021   
               
               
                  SK
               
               
                  Úradný vestník Európskej únie
               
               
                  L 384/84
               
            
         NARIADENIE KOMISIE (EÚ) 2021/1891
         z 26. októbra 2021,
         ktorým sa menia prílohy XIV a XV k nariadeniu (EÚ) č. 142/2011, pokiaľ ide o dovoz vedľajších živočíšnych produktov a odvodených produktov do Únie a ich tranzit cez Úniu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (1), a najmä na jeho článok 41 ods. 3 prvý a tretí pododsek a článok 42 ods. 2 písm. a), b) a d),
         keďže:
         
                     (1)
                  
                  
                     Nariadením Komisie (EÚ) č. 142/2011 (2) sa ustanovujú vykonávacie opatrenia pre pravidlá týkajúce sa zdravia zvierat v súvislosti s vedľajšími živočíšnymi produktmi a odvodenými produktmi stanovené v nariadení (ES) č. 1069/2009 vrátane vzorov zdravotných certifikátov a zoznamu tretích krajín, z ktorých je povolený dovoz zásielok vedľajších živočíšnych produktov a odvodených produktov do Únie a tranzit cez Úniu.
                  
               
                     (2)
                  
                  
                     Konkrétne v kapitole II prílohy XIV k nariadeniu (EÚ) č. 142/2011 sa stanovujú osobitné požiadavky na dovoz do Únie zásielok vedľajších živočíšnych produktov a odvodených produktov určených na použitie mimo krmivového reťazca pre chovné zvieratá okrem zvierat chovaných na kožušinu a na ich tranzit cez Úniu. Takéto zásielky musia okrem iného spĺňať pravidlá stanovené v tabuľke 2 oddielu 1 uvedenej kapitoly.
                  
               
                     (3)
                  
                  
                     Presnejšie v riadku 14 tabuľky 2 sa okrem iného stanovuje zoznam tretích krajín, z ktorých je povolený dovoz do Únie zásielok vedľajších produktov a odvodených produktov na použitie mimo krmivového reťazca vrátane zásielok kožušiny na výrobu odvodených produktov, materiálov kategórie 3 uvedených v článku 10 písm. n) nariadenia (ES) č. 1069/2009 a ich tranzit cez Úniu. Niektoré členské štáty požiadali o zmenu riadku 14 tabuľky 2 tak, aby zahŕňal zoznam tretích krajín, z ktorých je povolený dovoz kožušiny na výrobu odvodených produktov do Únie. Neexistuje zoznam tretích krajín, z ktorých je povolený dovoz produktov zo zvierat chovaných na kožušinu do Únie, ale vo vykonávacom nariadení Komisie (EÚ) 2021/404 (3) sa stanovuje zoznam tretích krajín, území alebo pásiem, z ktorých je povolený vstup zásielok čerstvého mäsa z kopytníkov do Únie. Po vyhodnotení žiadosti členskými štátmi je vhodné zahrnúť do riadku 14 tabuľky 2 zoznam tretích krajín, z ktorých možno do Únie dovážať kožušinu na výrobu odvodených produktov. Keďže tretie krajiny, z ktorých je povolený vstup čerstvého mäsa z kopytníkov do Únie, poskytujú vysokú úroveň úradných kontrol a ochranu verejného zdravia a zdravia zvierat, je vhodné povoliť dovoz kožušiny na výrobu odvodených produktov z týchto tretích krajín.
                  
               
                     (4)
                  
                  
                     Príloha XIV k nariadeniu (EÚ) č. 142/2011 by sa preto mala zodpovedajúcim spôsobom zmeniť.
                  
               
                     (5)
                  
                  
                     V kapitole 3(F) a kapitole 8 prílohy XV k nariadeniu (EÚ) č. 142/2011 sa stanovujú vzory zdravotných osvedčení na dovoz vedľajších živočíšnych produktov na výrobu krmiva pre spoločenské zvieratá a vedľajších živočíšnych produktov, ktoré sa majú používať na účely mimo krmivového reťazca alebo na obchodné vzorky, do Únie alebo na ich tranzit cez Úniu. Uvedené vzory zdravotných osvedčení obsahujú okrem iného požiadavku, že zvieratá, z ktorých boli získané vedľajšie živočíšne produkty, zotrvali pred zabitím 40 dní v jednom chove. Z hľadiska zdravia zvierat sa takouto 40-dňovou dobou pobytu pre zabitím zaisťuje bezpečnosť nespracovaných vedľajších živočíšnych produktov pri ich dovoze do Únie. Štatút bez výskytu slintačky a krívačky bez vykonávania vakcinácie je podľa noriem Svetovej organizácie pre zdravie zvierat (OIE) najpriaznivejším štatútom zdravia zvierat a z tretích krajín, ktoré majú takýto štatút zdravia zvierat, je povolený dovoz zásielok čerstvého mäsa do Únie a ich tranzit cez Úniu bez uvedenej 40-dňovej doby pobytu za predpokladu, že takéto krajiny spĺňajú všetky ostatné požiadavky na zdravie zvierat. Niektoré tretie krajiny, ktoré majú štatút bez výskytu slintačky a krívačky bez toho, aby vykonávali vakcináciu, požiadali Komisiu o povolenie dovážať nespracované vedľajšie živočíšne produkty do Únie bez povinnosti 40-dňovej doby pobytu pred zabitím. Požiadavky na zdravie zvierat pri dovoze vedľajších živočíšnych produktov by mali byť v súlade s požiadavkami na zdravie zvierat na účely vstupu čerstvého mäsa do Únie stanovenými vo vykonávacom nariadení Komisie (EÚ) 2021/404.
                  
               
                     (6)
                  
                  
                     Vzor zdravotného osvedčenia pre vedľajšie živočíšne produkty na výrobu krmiva pre spoločenské zvieratá stanovený v kapitole 3(F) prílohy XV k nariadeniu (EÚ) č. 142/2011 a vzor zdravotného osvedčenia pre vedľajšie živočíšne produkty, ktoré sa majú používať na účely mimo krmivového reťazca alebo na obchodné vzorky, stanovený v kapitole 8 prílohy XV k uvedenému nariadeniu, by sa preto mali zodpovedajúcim spôsobom zmeniť.
                  
               
                     (7)
                  
                  
                     V kapitole V prílohy VIII k nariadeniu (EÚ) č. 142/2011 sa navyše stanovuje, že odvodené produkty získané z materiálov kategórie 1 alebo kategórie 2 by mali byť trvalo označené chemickým markerom s cieľom zabrániť ich vstupu do krmivového reťazca a zabezpečiť úradné kontroly krmív. Označenie chemickým markerom sa nevyžaduje pre kafilerické tuky kategórie 3. Preto treba opraviť chybné znenie vzoru zdravotného osvedčenia stanoveného v kapitole 10(B) prílohy XV k uvedenému nariadeniu pre dovoz kafilerických tukov neurčených na ľudskú spotrebu, ktoré sa majú používať na určité účely mimo krmivového reťazca a ktoré sú určené na odoslanie do Európskej únie alebo na tranzit cez Úniu.
                  
               
                     (8)
                  
                  
                     Príloha XV k nariadeniu (EÚ) č. 142/2011 by sa preto mala zodpovedajúcim spôsobom zmeniť.
                  
               
                     (9)
                  
                  
                     S cieľom vyhnúť sa akémukoľvek narušeniu obchodu by sa v tomto nariadení malo stanoviť prechodné obdobie, počas ktorého by sa komodity, ktorých sa týkajú zmeny nariadenia (EÚ) č. 142/2011 zavedené týmto nariadením, mali naďalej prijímať na účely dovozu do Únie a tranzitu cez Úniu za predpokladu, že uvedené komodity spĺňajú požiadavky stanovené v nariadení (EÚ) č. 142/2011 pred tým, ako boli zmenené týmto nariadením.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Prílohy XIV a XV k nariadeniu (EÚ) č. 142/2011 sa menia v súlade s prílohou k tomuto nariadeniu.
         
         
            Článok 2
            Zásielky vedľajších živočíšnych produktov a odvodených produktov sprevádzané zdravotným osvedčením, ktoré je riadne vyplnené a podpísané podľa príslušného vzoru zdravotného osvedčenia stanoveného v kapitolách 3(F), 8 a 10(B) prílohy XV k nariadeniu (EÚ) č. 142/2011 v znení platnom pred zmenami stanovenými v článku 1 tohto nariadenia, sa počas prechodného obdobia do 31. mája 2022 naďalej akceptujú na dovoz do Únie a na tranzit cez Úniu za predpokladu, že takéto zdravotné osvedčenia boli riadne vyplnené a podpísané najneskôr 31. marca 2022.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 300, 14.11.2009, s. 1.
         
            (2)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
         
            (3)  Vykonávacie nariadenie Komisie (EÚ) 2021/404 z 24. marca 2021, ktorým sa stanovujú zoznamy tretích krajín, území alebo ich pásiem, z ktorých je povolený vstup zvierat, zárodočných produktov a produktov živočíšneho pôvodu do Únie v súlade s nariadením Európskeho parlamentu a Rady (EÚ) 2016/429 (Ú. v. EÚ L 114, 31.3.2021, s. 1).
      
      
         
            PRÍLOHA
            Nariadenie (EÚ) č. 142/2011 sa mení takto:
            
                        1.
                     
                     
                        V prílohe XIV kapitole II oddiele 1 tabuľke 2 riadku 14 stĺpci „Zoznamy tretích krajín“ sa dopĺňa toto písmeno d):
                        
                                    „d)
                                 
                                 
                                    V prípade kožušiny určenej na výrobu odvodených produktov:
                                 
                              Tretie krajiny uvedené v časti 1 prílohy XIII k vykonávaciemu nariadeniu Komisie (EÚ) 2021/404 (*1), z ktorých je povolený vstup čerstvého mäsa kopytníkov do Únie.
                        
                           (*1)  Vykonávacie nariadenie Komisie (EÚ) 2021/404 z 24. marca 2021, ktorým sa stanovujú zoznamy tretích krajín, území alebo ich pásiem, z ktorých je povolený vstup zvierat, zárodočných produktov a produktov živočíšneho pôvodu do Únie v súlade s nariadením Európskeho parlamentu a Rady (EÚ) 2016/429 (Ú. v. EÚ L 114, 31.3.2021, s. 1).“."
                        
                     
                  
                        2.
                     
                     
                        Príloha XV sa mení takto:
                        
                                    a)
                                 
                                 
                                    Kapitola 3(F) sa nahrádza takto:
                                    „KAPITOLA 3(F)
                                    
                                       Zdravotné osvedčenie
                                    
                                    
                                       pre vedľajšie živočíšne produkty(3) na výrobu krmiva pre spoločenské zvieratá, ktoré sú určené na odoslanie do Európskej únie alebo prepravu cez(2) Európsku úniu
                                    
                                    
                                       
                                    
                                       
                                    
                                       
                                    
                                       
                                    
                                       
                                    
                                       “;
                                 
                              
                                    b)
                                 
                                 
                                    Kapitola 8 sa nahrádza takto:
                                    „KAPITOLA 8
                                    
                                       Zdravotné osvedčenie
                                    
                                    
                                       pre vedľajšie živočíšne produkty, ktoré sa majú používať na účely mimo krmivového reťazca alebo na obchodné vzorky(2) a ktoré sú určené na odoslanie do Európskej únie alebo na tranzit cez(2) Európsku úniu
                                    
                                    
                                       
                                    
                                       
                                    
                                       
                                    
                                       
                                    
                                       
                                    
                                       “;
                                 
                              
                                    c)
                                 
                                 
                                    Kapitola 10(B) sa nahrádza takto:
                                    „KAPITOLA 10(B)
                                    
                                       Zdravotné osvedčenie
                                    
                                    
                                       pre kafilerické tuky neurčené na ľudskú spotrebu, ktoré sa majú používať na určité účely mimo krmivového reťazca a ktoré sú určené na odoslanie do Európskej únie alebo na tranzit cez(2) Európsku úniu
                                    
                                    
                                       
                                    
                                       
                                    
                                       
                                    
                                       
                                    
                                       “.
                                 
                              
                  
               (*1)  Vykonávacie nariadenie Komisie (EÚ) 2021/404 z 24. marca 2021, ktorým sa stanovujú zoznamy tretích krajín, území alebo ich pásiem, z ktorých je povolený vstup zvierat, zárodočných produktov a produktov živočíšneho pôvodu do Únie v súlade s nariadením Európskeho parlamentu a Rady (EÚ) 2016/429 (Ú. v. EÚ L 114, 31.3.2021, s. 1).“.“